**ΣΤΙΧΟΙ 69-99**

**ΠΡΑΓΜΑΤΟΛΟΓΙΚΑ/ΕΡΜΗΝΕΥΤΙΚΑ ΣΧΟΛΙΑ**

Μετά την άρνηση της Ισμήνης να βοηθήσει την αδελφή της στην ταφή του Πολυνείκη , η στάση της Αντιγόνης απέναντι στην Ισμήνη μεταβάλλεται ριζικά. Πλέον, κάθε εκδήλωση στοργής και αγάπης απουσιάζει και αυτό που κυριαρχεί είναι η προσβλητική και περιφρονητική στάση της ηρωίδας . Η αρνητική απάντηση της Ισμήνης στην πρόσκληση για βοήθεια που της απηύθυνε η Αντιγόνη κάνουν τη δεύτερη να αισθάνεται εγκαταλελειμμένη και προδομένη . Η εγκατάλειψη και **η μοναξιά** ( θυμηθείτε τον ορισμό της τραγικότητας ) θα είναι στο εξής τα βασικά συναισθήματα της Αντιγόνης , όπως αρμόζει σε κάθε τραγικό ήρωα .

**1 . Στίχοι 69 – 77 :** Στους στίχους αυτούς η Αντιγόνη δίνει την πρώτη απάντηση προς την Ισμήνη μετά την άρνηση της τελευταίας να συνδράμει στην ταφή του Πολυνείκη . Παράλληλα , στους στίχους περιέχονται και **τα επιχειρήματα** με τα οποία η Αντιγόνη δικαιολογεί την απόφασή της για την ταφή . Στους στίχους 69 – 70 : **« Ούτ’ αν κελεύσαιμι … δρώης μέτα »** **προοικονομείται** και η άρνηση της Αντιγόνης να κάνει την Ισμήνη συμμέτοχο στην ταφή , όταν η δεύτερη , σε μια έκρηξη γενναιότητας και φόβου , θα θελήσει να παρουσιάσει τον εαυτό της ένοχο μπροστά στον Κρέοντα ( Β΄ Επεισόδιο ) .

**α ) Στίχος 72 :** Ο θάνατος που θα της επιβληθεί θα είναι τιμημένος , καθώς θα έχει εκτελέσει το χρέος της προς την οικογένειά της και τους θεούς Στο σημείο αυτό προβάλλεται το , κατά κύριο λόγο , ομηρικό ιδανικό του ένδοξου θανάτου . Ένδοξος ήταν ο θάνατος την ώρα της μάχης ή την ώρα της επιτέλεσης του ιερού καθήκοντος . Αυτός ο θάνατος χάριζε στο άτομο την τόσο σημαντική υστεροφημία και γέμιζε τους απογόνους του με δόξα και περηφάνεια . Έναν τέτοιο τιμημένο θάνατο επιλέγει και η Αντιγόνη . . Στο στίχο , όπως και σε άλλους , προοικονομείται ο θάνατος της Αντιγόνης .

**β ) Στίχος 73 :** Η ταφή θα της εξασφαλίσει την αιώνια αγάπη του αδελφού της .

**γ ) Στίχοι 74 – 75 :** Η μετά θάνατον ζωή είναι απείρως μεγαλύτερη από την εγκόσμια , άρα αξίζει η απώλεια της ζωής εάν πρόκειται με αυτή να κερδηθεί η εύνοια των νεκρών και των θεών του κάτω κόσμου . Με τα τρία πρώτα επιχειρήματα η Αντιγόνη επιτυγχάνει και κάτι περισσότερο : το ισχυρότερο όπλο του Κρέοντα απέναντί της είναι η βία και η ποινή του θανάτου . Θεωρώντας η Αντιγόνη ότι ο θάνατος αυτός θα είναι τιμημένος και ότι θα της αποφέρει την αιώνια συμπάθεια των θεών του κάτω κόσμου , καταρρίπτει το βασικό όπλο της ανθρώπινης εξουσίας . Μεταχειρίζεται δηλαδή τη βία για να επιτύχει τη δική της αναγνώριση και την ευτυχία στην αιώνια μετά θάνατον ζωή . Ουσιαστικά , η μόνη εξουσία που έχει πάνω της ο Κρέοντας είναι ο θάνατος , καθώς είναι αδύνατο να τη λυγίσει . Ό,τι όμως για τον Κρέοντα είναι ποινή , για την Αντιγόνη είναι σχεδόν δώρο .

**δ ) Στίχος 77 :** Η επιτέλεση της ταφής συμφωνεί απόλυτα με το δίκαιο των θεών , το οποίο στην αξιολογική κλίμακα της Αντιγόνης υπερτερεί του ανθρώπινου .

**2 . Στίχοι 69 – 70 :** Η άρνηση της Ισμήνης προκαλεί ραγδαίες μεταβολές στον ψυχισμό της αδελφής της . Ενώ προηγουμένως την είχε αντιμετωπίσει με στοργικότητα και αγάπη , τώρα , μέσα στην οργή και την περιφρόνησή της , η Αντιγόνη αποκόπτει κάθε επικοινωνία με την Ισμήνη και τελικά απομονώνεται και από αυτή , η οποία στην ουσία αποτελούσε το μόνο άνθρωπο με τον οποίο τη συνέδεαν κοινές συμφορές και κοινά χρέη . Από εδώ και στο εξής , η Αντιγόνη , ως αληθινή τραγική ηρωίδα , θα ακολουθήσει το δρόμο που διάλεξε εντελώς μόνη .

**3 . Στίχοι 71 – 72 – « κεινον δ’ εγώ θάψω » :** Η αναγγελία της ταφής έχει ήδη γίνει στο στίχο 43 . Εδώ , ωστόσο , δηλώνεται με περισσή αποφασιστικότητα η απόφαση της Αντιγόνης , κάτι που έρχεται σε ριζική αντίθεση με τον θεατρικό της αντίποδα , τη δειλή , διστακτική και υποταγμένη Ισμήνη . Η αποφασιστική δήλωση της Αντιγόνης γίνεται εναργέστερη με τη χρήση του πρώτου προσώπου : εγώ και τη χρήση του μέλλοντα : θάψω . Η απόφαση της ταφής του Πολυνείκη είναι τελεσίδικη , όπως οριστική είναι και η σύγκρουσή της με το βασιλιά και ο θάνατός της .

**4 . Στίχος 74 – « όσια πανουργήσασα » :** Σχήμα οξύμωρο . Το « όσια » αναφέρεται στο θεϊκό δίκαιο , ενώ το « πανουργήσασα » στο ανθρώπινο .

**5 . Στίχοι 78 – 79 :** Η Ισμήνη επανέρχεται στο βασικό επιχείρημα με το οποίο δικαιολόγησε την άρνησή της όταν άκουσε για πρώτη φορά την πρόταση της Αντιγόνης . Εδώ , ωστόσο , το επιχείρημα έχει σκοπό όχι να συνοψίσει ή να ανακεφαλαιώσει τη δικαιολογία της , αλλά να αποκρούσει την επίθεση της Αντιγόνης και την κατηγορία ότι παραβαίνει και ατιμάζει τους θεϊκούς νόμους . Ο χαρακτήρας , αλλά και η τραγικότητα της Ισμήνης , σμιλεύονται αριστουργηματικά . Είναι η αδυναμία της να αναλάβει δράση , ο φόβος για τη ζωή της και ο συμβιβασμός της με τη μοίρα της ως γυναίκα και όχι η ατιμία της που την εμποδίζει να αναλάβει το έργο της ταφής . Η τραγικότητά της έγκειται στο γεγονός ότι , ενώ αναγνωρίζει τον τίμιο σκοπό της Αντιγόνης , η ίδια αδυνατεί να τον υπηρετήσει .

**6 . Στίχοι 80 – 81 :** Η τρίτη δήλωση της Αντιγόνης η οποία επιβεβαιώνει την απόφασή της να θάψει τον Πολυνείκη . Η απόφαση αυτή είναι στοιχείο που προωθεί την εξέλιξη του μύθου και προετοιμάζει για τη σύγκρουση με τον Κρέοντα . Στους στίχους αυτούς προτάσσεται ως κίνητρο της ηρωίδας η αγάπη της για τον αδελφό της .

**7 . Στίχοι 84 – 85 :** Η Ισμήνη προτείνει στην αδελφή της να τη βοηθήσει απλά κρατώντας μυστικό το σχέδιό της . Σκοπός της Ισμήνης δεν είναι η τήρηση άκρας μυστικότητας ώστε να επιτευχθεί η ταφή , αλλά σκοπεύει στη διάσωση της Αντιγόνης και στη διατήρηση της μυστικότητας όσον αφορά την ταυτότητα του δράστη .

**8 . Στίχοι 86 – 87 :** Μπροστά στην πρόταση βοήθειας της Ισμήνης , έστω κι αν αυτή αφορά απλά την τήρηση της μυστικότητας , η Αντιγόνη , κρατώντας σε απόσταση την αδελφή της , αρνείται κάθε βοήθεια και την προτρέπει , μέσα σε ένα ξέσπασμα οργής και αγανάκτησης , να αποκαλύψει το σχέδιο . Ωστόσο , η αποκάλυψη θα σήμαινε και ματαίωση . Εκτός από τη ψυχική κατάστασή της , η άρνηση της Αντιγόνης να δεχθεί την πρόταση για της διατήρηση της μυστικότητας του σχεδίου παίζει κι έναν ακόμη ρόλο . Εφόσον η ανακοίνωση της απαγόρευσης της ταφής του Πολυνείκη είναι δημόσια , δημόσια επιθυμεί να είναι και η ανακοίνωση της πρόθεσής της να παραβεί αυτή τη διαταγή , δείχνοντας πόσο άφοβα στέκεται μπροστά στην απειλή του θανάτου και ότι η σύγκρουσή της με τον Κρέοντα θα είναι ως ίσος προς ίσο . Η ίδια δήλωση φανερώνει το πόσο ακράδαντα πιστεύει στη δίκαιη και ιερή πράξη της , τόσο ώστε να επιθυμεί τη γνωστοποίησή της . Στον ίδιο στίχο προοικονομείται η αγέρωχη στάση που θα κρατήσει η Αντιγόνη όταν συλληφθεί από τους φύλακες και οδηγηθεί στον Κρέοντα , όπου και θα διακηρύξει δημόσια ώστε να γίνει σε όλους γνωστό πως αυτή ήταν ο δράστης της ταφής .

**9 . Στίχος 88 :** Σχήμα Αντίθεσης . Το « θερμήν » αναφέρεται στην απόφαση της Αντιγόνης να επιτελέσει το ιερό της καθήκον και να θάψει τον πολυαγαπημένο της αδελφό . Το « επι ψυχροισι » αναφέρεται στην ποινή του θανάτου , η οποία έχει ορισθεί για όποιον παραβεί το διάταγμα του Κρέοντα .

**10 . Στίχος 89 :** Η Αντιγόνη προτάσσει το άλλο της κίνητρο για την ταφή . Η τέλεση του ιερού της καθήκοντος θα της εξασφαλίσει την εύνοια των θεών και των νεκρών του κάτω κόσμου .

**11 . Στίχος 92 :** Η Ισμήνη εκφράζει μια ρεαλιστική αντίληψη για τη ζωή . Ο στίχος βρίσκεται σε πλήρη αντιστοιχία με το στίχο 68 και εκφράζει την αρχή του μέτρου και του υπολογισμού από τον άνθρωπο των δυνατοτήτων του πριν την ανάληψη κάποιου έργου . Στο στίχο επίσης διαγράφεται το ήθος της Ισμήνης , που προσαρμόζεται στην κρατική εξουσία και την κοινωνική αντίληψη της εποχής . Τελείως αντίθετο είναι το ήθος της Αντιγόνης . Ο Σοφοκλής χρησιμοποιεί την τεχνική των αντίθετων χαρακτήρων .

**12 . Στίχοι 93 – 94 :** Η επανάληψη του « εχθαρη , εχθρά » δηλώνει τη σκληρή στάση που κρατά η Αντιγόνη απέναντι στην Ισμήνη και τονίζει τη μεταβολή των συναισθημάτων της από το πρώτο τμήμα του προλόγου , πριν δηλαδή από την άρνηση της Ισμήνης . Η Αντιγόνη πλέον , καθώς αντιλαμβάνεται ότι έχει απομείνει μόνη , θέλει να σταματήσει κάθε διάλογο με την αδελφή της και να σπεύσει ώστε να επιτελέσει το καθήκον της .

**13 . Στίχοι 98 – 99 :** Η Ισμήνη παραδέχεται το δίκαιο έργο της αδελφής της , ωστόσο την χαρακτηρίζει άμυαλη . Η Ισμήνη είναι διαρκώς εγκλωβισμένη όχι απλά στο ανθρώπινο δίκαιο , αλλά και στον ανθρώπινο τρόπο σκέψης . Στο στίχο 99 το πρώτο ημιστίχιο εκφράζει την ανθρώπινη λογική , όπως αυτή ορίζεται από ανθρώπινους νόμους , συμβάσεις , φόβους και ανασφάλειες , ενώ το δεύτερο από τη θεϊκή , όπως ορίζεται από τους αιώνιους άγραφους νόμους , αλλά και το βαθύ οικογενειακό δεσμό .

**14 . Ο Χαρακτηρισμός της Αντιγόνης**

Τα βασικά χαρακτηριστικά της Αντιγόνης , όπως εμφανίζονται σε ολόκληρο τον Πρόλογο είναι η αποφασιστικότητα και η γενναιότητα . Τα στοιχεία αυτά έρχονται στην επιφάνεια και όταν παίρνει θέση απέναντι στον Κρέοντα και στη διαταγή του και όταν αντιμετωπίζει την Ισμήνη , πριν και μετά τη σύγκρουσή τους .

Η Αντιγόνη ανήκει στον κόσμο της οικογένειας και του θεϊκού δικαίου και αντιπαρατίθεται με όσους ανήκουν στον κόσμο της πόλης και του ανθρώπινου δικαίου . Στην αρχή φαίνεται ιδιαίτερα συναισθηματική , εκδηλώνοντας τη στοργή και την αγάπη της προς την αδελφή της , αλλά και αποδεχόμενη τη σχέση της ζωής της με τη μοίρα του Οιδίποδα , μια σχέση που η Ισμήνη μάλλον θέλει να ξεχάσει . Το γεγονός ότι είναι καλά πληροφορημένη για τη διαταγή του Κρέοντα , σε αντίθεση με πολλούς από τους επιφανείς πολίτες της Θήβας ( Χορός ) δείχνει το πόσο δραστήρια και ενεργητική είναι σε θέματα που την αφορούν . Είναι βέβαιο ότι μόλις έγινε γνωστός ο θάνατος των δύο αδελφών , η Αντιγόνη έσπευσε να πληροφορηθεί για το τι μέλει γενέσθαι . Αυτή της η στάση έρχεται σε ριζική σύγκρουση με την απάθεια της αδελφής της . Ο τρόπος με τον οποίο μιλάει για τον Κρέοντα , η ψυχρότητα και η αδιαφορία με την οποία περιγράφει την ποινή , η τελεσίδικη απόφασή της να θάψει τον αδελφό της και η παγερότητα με την οποία αντιμετωπίζει το θάνατο , ο οποίος ήδη θεωρείται βέβαιος , αποδεικνύει την αποφασιστικότητα και τη γενναιότητά της . Η βαθιά της πίστη στους θεϊκούς νόμους και στο ιερό της χρέος να θάψει τον αδελφό της φέρνει στο προσκήνιο την ευσέβειά της , ενώ η προτροπή της προς την Ισμήνη να ανακοινώσει το σχέδιο της δηλώνει την αφοβία της και της αδιαφορία της για την ποινή που έχει προκηρυχθεί .

Επίσης χαρακτηριστική είναι και η αντίδρασή της προς την Ισμήνη , όταν η τελευταία αρνείται να τη βοηθήσει . Η δειλία , η υποκρισία και ο φόβος της Ισμήνης προκαλούν την αγανάκτηση της Αντιγόνης , η οποία πλέον φέρεται προσβλητικά και περιφρονητικά στην αδελφή της .

Η Αντιγόνη στο δράμα φορά το προσωπείο του ανθρώπου που δεν κάμπτεται και δεν υποχωρεί μπροστά στις απειλές του ισχυρού της ημέρας . Αυτή όμως η στάση δεν προέρχεται ούτε από φανατική προσήλωση ούτε από εγωισμό ή ιδεοληψία . Η Αντιγόνη είναι ο ήρωας που ελεύθερα επιλέγει τη μοίρα του και δέχεται στο έπακρο τις συνέπειες αυτής της επιλογής . Είναι βέβαιο ότι η Αντιγόνη βρέθηκε μπροστά στο δίλημμα : πόλη – ανθρώπινο δίκαιο ή οικογένεια – θεϊκό, ένα δίλημμα που στην περίπτωσή της αντιστοιχεί , χωρίς καμία δραματοποίηση, στο : ζωή ή θάνατος . Υπολόγισε με ακρίβεια τις συνέπειες των πράξεών της και με κίνητρα την αδελφική αγάπη και την ευσέβεια προχώρησε στην ταφή και τελικά , όπως θα δούμε , αποδέχθηκε και τις συνέπειές της .

**15 . Στοιχεία Κατασκευής του Δράματος**

**Α )** Η απόφαση της Αντιγόνης να θάψει τον αδελφό της είναι στοιχείο που προωθεί την εξέλιξη του μύθου και προετοιμάζει για το θάνατο της ηρωίδας .

**Β )** Η άρνηση της Αντιγόνης να δεχτεί οποιαδήποτε μορφή βοήθειας από την Ισμήνη προετοιμάζει για τη στάση που θα κρατήσει η Αντιγόνη στη δεύτερη συνάντηση των δύο αδελφών .

**Γ )** Η αποφασιστικότητα της Αντιγόνης προετοιμάζει για την αγέρωχω στάση που θα κρατήσει κατά τη σύλληψή της και τη μεταφορά της μπροστά στον Κρέοντα .

**16 . Γνωμικά**

**Α ) « Αρχήν δε θηραν ου πρέπει τα αμήχανα » :** Η Ισμήνη επανέρχεται στην αξία του μέτρου .

**17 .** **Η αξία του μέτρου**

Η Ισμήνη επανειλημμένως αναφέρεται στο λόγο της στην αξία του μέτρου , θέλοντας να τονίσει στην αδελφή της , μεταχειριζόμενη μια έννοια με πανελλήνιο κύρος και αδιαμφισβήτητη αξία , ότι η παραβίαση της διαταγής του Κρέοντα σημαίνει υπέρβαση των δυνάμεών τους , άρα καταστροφή . Γενικά η άποψη αυτή είναι ορθή , τόσο λογικά όσο και ηθικά . Ο άνθρωπος θα πρέπει σε όλες του τις ενέργειες να υπολογίζει τις δυνάμεις του και να μην ενεργεί εις βάρος της ζωής του . Είναι ένας συμβιβασμός αναγκαίος για κάθε δραστηριότητα . Ωστόσο , αυτό που η Ισμήνη , με την κοινή λογική της δεν αντιλαμβάνεται είναι ότι σε κάποιες περιπτώσεις ο άνθρωπος πρέπει να ξεπερνά τα όριά του για να υπερασπιστεί αυτό που είναι δίκαιο . Αυτός βέβαια ο άνθρωπος που θα κάνει την υπέρβαση δεν είναι ο καθημερινός τύπος πολίτη , αλλά ο ήρωας . Η Αντιγόνη μέσα στο δράμα , εκτός των άλλων , διδάσκει την αξία της εναντίωσης κατά των ισχυρών και της υπεράσπισης των ηθικών αξιών και αρχών .